Yehowa Odasefohi to blɔ nya nɛ a kɛ nihi kaseɔ Baiblo ɔ, nɛ a haa nihi a Baiblo mi sane bimihi a heto. Sane bimi ɔmɛ ekomɛ ji:
Mɛnɔ ji Mawu?
Anɛ Mawu susuɔ ye he niinɛ lo?
Mɛni ma nyɛ ma pee kɛ dla ye gba si himi?
Kɛ ma pee kɛ ná bua jɔmi ngɛ si himi mi kɛɛ?
O maa na sanehi nɛ nihi pɔɔ bimi ngɛ Baiblo mi ní kasemi nɛ wa peeɔ ɔ he, kɛ sane bimi ɔmɛ a hetohi ngɛ sisi ɔ.
Kɛ wa to ní kasemi ɔ he blɔ nya ha kɛɛ? Wa ngɔɔ munyuyi komɛ kaa "Mawu" aloo "gba si himi," nɛ wa hlaa Baiblo mi ngmamihi nɛ kɔɔ munyuyi ɔ he. Ke wa ngɔ ngmami ko kɛ to ngmami kpahi a he ɔ, wa naa nɔ́ nɛ Baiblo ɔ tsuo tsɔɔ ngɛ munyuyi ɔ he. Kɛ gu enɛ ɔ nɔ ɔ, wa haa Baiblo ɔ nɔuu tsɔɔ Baiblo ɔ mi munyu ɔmɛ a sisi.
Bɔ nɛ pee nɛ waa nu Baiblo mi ní kasemi ɔ sisi saminya a, waa kɛ womi nɛ ji, Mɛni Tutuutu Ji Baiblo ɔ Tsɔɔmi? nɛ kaseɔ Baiblo ɔ. Womi nɛ ɔ tsɔɔ nɔ́ tutuutu nɛ Baiblo ɔ deɔ ngɛ munyuhi kaa Mawu, Yesu, wa hwɔɔ se, kɛ ní kpahi a he ɔ mi saminya.
Sika enyɛmɛ a heɔ ngɛ Baiblo mi ní kasemi kake he? A he we sika, nɛ a jua we Baiblo kasemi womi ɔ.
Ngmlɛfia enyɛmɛ nɛ ní kasemi ɔ eko tsuaa eko yeɔ? Nihi babauu ngɔɔ ngmlɛfia kake loo nɔ́ daa otsi nɛ a kɛ wɔ kaseɔ Baiblo ɔ. Se ní kasemi ɔ nya kɛmi ɔ daa si ngɛ ní kaselɔ ɔ nɔ. Waa kɛ mo maa kase ní ɔ ngɛ be nɛ maa da mo.
Mɛni nyɛ maa pee ke i bi kaa a kɛ mi nɛ ba kase Baiblo ɔ? Ke o bi nɛ a kɛ mo nɛ ba kase Baiblo ɔ, Yehowa Odasefo ɔmɛ a ti nɔ kake ma ba slaa mo ngɛ he nɛ o suɔ, kɛ be nɛ o suɔ. E maa ngɔ be bɔɔ kɛ tsɔɔ mo bɔ nɛ waa kɛ nihi kaseɔ Baiblo ɔ ha. Ke o suɔ ɔ, o ma nyɛ ma tsa nɔ.
Ke i bi kaa a kɛ mi nɛ ba kase Baiblo ɔ, anɛ e sa kaa ma ba pee Yehowa Odasefo no lo? Dɛbi. Yehowa Odasefohi suɔ kaa a maa tsɔɔ nihi Baiblo ɔ, se wa nyɛ́ nihi a nɔ nɛ a ba wa jami ɔ mi. Mohu ɔ, wa jeɔ bumi mi nɛ wa tsɔɔ nihi nɔ́ nɛ Baiblo ɔ deɔ, nɛ wa le kaa nɔ tsuaa nɔ ngɛ he blɔ nɛ e hlaa nɔ́ nɛ e suɔ kaa e ma he ye.